Peter Skaarup (DF), 2000-04-06:
Vi synes, det er vigtigt og historisk at bevare det rigsfællesskab, vi kender til i dag, nemlig forholdet mellem Danmark, Færøerne og Grønland.
Det gode, fine forhold, der har eksisteret mellem de tre enheder eller nationer, er noget, vi ønsker at bevare i Dansk Folkeparti, og det er med det som målsætning, at vi arbejder her i Folketinget, og det er med det som målsætning, at vi også har fremsat et vedtagelsesforslag her i dag.
Vi må nok sige, at vi med det udspil, som statsministeren er kommet med i dag med hensyn til, at man kunne udvide hjemmestyret på Færøerne i forhold til grundloven, er interesserede, men også lidt overraskede over den måde, det blev sagt på, for indholdet kræver jo så også et svar på: Hvor er det så mere præcist, at det udvidede selvstyre kan komme på tale?
For det er klart, at færingerne selvfølgelig vil interessere sig for, i hvor høj grad det selvstyre kan komme på tale, som statsministeren nævner i sin tale.
Og derfor mener vi også, at der er en særlig forpligtelse for regeringen til at fortælle omverdenen, hvordan man er nået frem til, at det øgede selvstyre kan blive til.
Det er også derfor, vi har sagt og forslaget i vedtagelsesforslaget er sådan, at vi ønsker en hvidbog, der beskriver den danske indgangsvinkel til denne her debat.
Man har på Færøerne lavet sin hvidbog, og man har haft sine debatter deroppe.
Vi har i det danske Folketing siger og skriver haft én eneste debat, siden beslutningen blev taget på Færøerne, siden valgresultatet blev kendt på Færøerne, siden de opfattelser er kommet til udtryk - specielt i den seneste tid - og det er den debat, som Dansk Folkeparti tog initiativ til i sommeren 1998.
Regeringen var ikke på det tidspunkt indstillet på at lave en hvidbog, og det syntes vi var dårligt, også fordi det udspil, statsministeren kommer med i dag, er noget, der er meget nyt, og er noget, der ikke har været gennemdiskuteret blandt Folketingets partier.
Jeg må så i øvrigt sige til statsministeren, at da statsministeren sagde, at statsministeren på regeringens vegne havde talt med alle partiledere om, at man nu ville nedsætte et udvalg på 21 mand, som skulle følge forhandlingerne om eventuelt færøsk selvstyre, ja, dér havde han i hvert fald glemt vores partileder, der hedder fru Pia Kjærsgaard.
Hun er ikke blevet informeret om det her - jeg har spurgt hende -
Det synes vi er ærgerligt og kedeligt, for vi er ikke blevet informeret om, at det er den måde, man vil gøre det på.
Jeg vil dog sige, at lige den del omkring nedsættelsen af et udvalg på 21 mand synes vi da er et skridt i den rigtige retning i forhold til, at man ikke bare fra regeringens side, men selvfølgelig også fra parlamentarikernes side, altså folketingsmedlemmernes side, skal følge det her meget tæt fra dansk hold også, så det ikke bare er på Færøerne, man interesserer sig for det, men der reelt også bliver en bred interesse i det danske Folketing for, hvad der foregår i forbindelse med selvstændighedsønsket på Færøerne.
Jeg synes, nogle af de bedste ting, der er sagt i den her debat, faktisk er sagt af vores tidligere udenrigsminister, hr. Uffe Ellemann-Jensen, der i B.T. den 26. marts 2000 udtalte: »Og det er de færreste færinger, der ønsker fuldstændig løsrivelse fra rigsfællesskabet med Danmark.
Det er kun naturligt, at færingerne gerne vil overtage mere af ansvaret for deres egne anliggender. Så skal de også have at vide, at med ansvar følger forpligtelser, blandt andet for egen økonomi.« Der er jo det rigtige i det, at det er klart, at hvis der f.eks. findes olie i den færøske undergrund, så hænger det ikke sammen, at Danmark i årevis har betalt regninger i form af bloktilskud, i form af tilskud i det hele taget til det færøske samfund, for at være med til at bygge det op - og med god grund - men at Danmark så ikke tilsvarende skal have modregnet de udgifter, som vi har haft, i forhold til de indtægter, som vil komme ind via et eventuelt oliefund.
Det er klart, at de ting ikke hænger sammen.
Der må ske en passende fordeling af de olieressourcer, som vi kan håbe på er i den færøske undergrund, og dér er det vedtagelsesforslag, vi har fremsat, også basis for, at der skal ske en sådan fordeling.
Og i den forbindelse hilser vi velkommen, at det færøske landsstyre i går holdt et møde, hvor folketingsmedlemmerne også havde mulighed for at komme.
Jeg synes, det er en rigtig udvikling.
Vi kunne måske så godt have ønsket os, at oppositionen også var til stede og kunne svare på spørgsmål, men i det hele taget er det en vigtig og åben måde at gøre det på, som vi kan opfordre den danske regering til også at gøre det på ved hjælp af en hvidbog og ved hjælp af en høring, som vi mener skal afholdes, inden Folketinget slutter år 2000 af.
Jamen hr. Óli Breckmann har da fuldstændig ret i, at det er situationen nu, men hr. Óli Breckmann kan jo heller ikke være ubekendt med, at det, som den færøske regering gerne vil, er jo bl.a., at man får fuld ret til de her eventuelle olieressourcer.
Dog er man villig til på en eller anden måde måske at betale noget til Danmark eller give et lån til Danmark, som man udtrykte det forleden dag i en af tv-aviserne.
Derfor synes vi, det er vigtigt, når det er det, debatten handler om, at Folketinget, i hvert fald når forhandlingerne kører på deres højeste, som de åbenbart gør i øjeblikket, og når der kommer nye udspil hele tiden, får sendt det signal til regeringen, at eventuelle olieindtægter i den færøske undergrund altså ikke er noget, man bare sådan lige kan afskrive fra den ene dag til den anden, hvor vi bare siger, nå, men det var ærgerligt, ligesom da en tidligere socialdemokratisk minister afskrev meget store olieindtægter i Norges undergrund.
Det vil vi ikke være med til, og derfor er det nødvendigt at sætte det her på plads fra dansk side og fra Folketingets side allerede nu.
Jamen jeg erkender fuldt ud, som både hr. Óli Breckmann og hr. Jóannes Eidesgaard fremstiller det på talerstolen, at det er sådan, at Danmark i dag har retten til at få de indtægter, der eventuelt kommer ud af eventuelle udvindinger.
Det er så det, noget af debatten kører på.
Og noget af det, som den danske regering og den færøske regering diskuterer under de forhandlinger, der er i øjeblikket, er, hvordan det eventuelt skal strikkes sammen, sådan så Danmark får en andel i de indtægter, der eventuelt vil komme.
Derfor synes jeg, det er legitimt og rigtigt, at vi her i Folketinget sætter nogle grænser over for regeringen, hvor vi siger: Lad det nu ikke blive Per Hækkerup-situationen igen, hvor man i en sen nattetime af uforståelige grunde afskriver store olieindtægter, som ellers kunne komme den danske stat til del, og som kan finansiere dele af et velfærdssamfund, som de indtægter ville have gjort, hvis ikke Per Hækkerup havde lavet den brøler.
På samme måde synes vi, det er rigtigt, at Folketinget over for regeringen sørger for at sige åbent og ærligt, at der er en problemstilling her, hvor der er nogle olieindtægter, som måske kommer.
Lad os fra Folketingets side, fra parlamentarisk side sige til regeringen, at det må vi ikke glemme, vi må sørge for, at de indtægter bliver modregnet i de udgifter, i de bloktilskud, vi har givet til Færøerne.